Frikjent for Segway-fyllekjøring
Tidligere denne måneden behandlet Oslo tingrett for første gang en promillesak der en mann var tiltalt for å ha fyllekjørt med en Segway. En Segway er en batteridrevet ståhjuling som ble lovlig første gang i Norge i 2014. Den har en toppfart på 20 kilometer i timen.Politiet ville ha 18 dager i fengsel og 96000 kroner i bot for en 33 år gammel nordlending som tidligere i sommer hadde hygget seg med både alkohol og en bedre middag på Aker Brygge i Oslo sammen med venner. Kvelden hadde blitt avsluttet med testing av en Segway på Aker Brygge, men for 33-åringen var ikke testingen spesielt vellykket. Med en promille på nærmere to, påkalte den nordlendingen seg publikums og senere politiets oppmerksomhet. 33-åringen innrømmet selv i retten at han var veldig beruset etter å ha drukket i nesten seks timer den aktuelle dagen. Han ble oppsøkt av politiet og tatt med inn til utåndingsprøver på politihuset. 33-åringen ble anmeldt for fyllekjøring for de noen tyve meterne han hadde fartet rundt på bryggen i alkorus. I den nylig avsagte dommen fra Oslo tingrett bruker retten mye tid på å drøfte det sparsommelige rettsgrunnlaget som finnes for å avgjøre om en Segway i det hele tatt kan kalles motorisert kjøretøy, og dermed rammes av veitrafikkloven.Drøftelsen ender med at retten under tvil kommer frem til at en Segway må kunne sammenlignes med en sykkel, eller et leketøy og at fyllekjøring ikke rammes av veitrafikkloven. Tvilen kommer den tiltalte nordledingen til gode. Mannens forsvarer i tingretten, John Christian Elden, mener fornuften har seiret i tingrettens avgjørelse. – Når myndighetene mener Segway best kan sammenlignes med en sykkel, er det vel dramatisk at politiet mener ubetinget fengsel som for bilkjøring er riktig. 10 – 20 meter i gangart på et leketøy ville vært misbruk av fengselsplasser, sier advokat John Christian Elden til VG. Politiadvokat Bente Vengstad sier påtalemyndigheten vil bruke de neste dagene på å avgjøre om de skal anke saken eller ikke. – Det er ingen hemmelighet at vi har et annet syn på dette enn det som har kommet frem i dommen. Vi mener det er et stort farepotensial å kjøre rundt på en Segway med to i promille, sier politiadvokaten. Mannen som ble tiltalt i saken ønsker ikke å kommentere saken i media. – Saken kan fortsatt ankes, sier han til VG.
Under tvil har Oslo tingrett kommet frem til at det ikke er forbudt å farte rundt i fylla på en Segway. En nordlending med to i promille kan være lykkelig for det.